Papersnake/gushiwen huggingface dataset:
得王介甫常州书
梅尧臣（宋代）

斜封一幅竹膜纸，上有文字十七行。
字如瘦棘攒黑刺，文如温玉烂虹光。
别时春风吹榆荚，及此已变蒹葭霜。
道途与弟奉亲乐，後各失子怀悲伤。
到郡纷然因事物，旧守数易承蔽藏。
搜奸证缪若治絮，蚤虱尽去烦爨汤。
事成条举作书尺，不肯劳人鱼腹将。
鱼沉鱼浮任所适，偶能及我为非常。
勤勤问我诗小传，国风才毕葛屦章。
昔时许我到圣处，且避俗子多形相。
未即寄去慎勿怪，他时不惜倾箱囊。
知君亦欲此从事，君智自可施庙堂。
何故区区守黄卷，蠹鱼尚耻亲芸香。
我今正值雁南翔，报书与君倒肺肠。
直须趁取筋力强，炊粳烹鲈加桂姜。
洞庭绿橘包甘浆，旧楚黄橙绵作瓤。
东山故游携舞娘，不饮学举黄金觞。
溪如罨画水泱泱，刺船静入白鹭傍。
菱叶已枯镜面凉，月色飞上白石床。
坐看鱼跃散星芒，左右寂寂夜何长。
乌栖古曲传吴王，千年万年歌未央。
莫作腐儒针膏肓，莫作健吏绳饿狼。
傥如龚遂劝农桑，傥如黄霸致凤皇。
来不来，亦莫爱嘉祥。
意有未尽再题二律
张百熙（清代）

奇才知遇感先皇，晚岁邅回徙瘴乡。万里岭南余涕泪，千秋海外有文章。

采风手校《居儋录》，醉月心悬载酒堂。一事类公差不恨，七年供奉殿西廊。

要使天骄识凤麟，读公诗句气无伦。岂期变法纷朝政，差免书名到党人。

修怨古闻章相国，推恩今见宋宣仁。过书举烛明何在，削牍真惭旧侍臣。
耆英会诗二首 其一
刘几（宋代）

司徒硕德今无比，太尉殊勋固绝伦。偶以暮年陪盛宴，喜将白发照青春。

八公有秽山空著，四皓当衰心且伸。元老相望疏迹在，不应此会愧前人。
自嘉兴归天竺怀同友
释行海（宋代）

九月游吴菊盛开，洞庭不去为君回。
病归故里留书在，约到明君看驾来。
宾客过门题姓字，菖蒲别主染尘埃。
谁知独向秋风里，静倚山窗对绿苔。
句
陈丕（宋代）

春禽得意千般语，涧草无名百种香。
九锁山十咏 其五 来贤岩
吕同老（宋代）

昔贤所游地，道路行逶迤。中分山腰半，倒插石脚危。

公生元祐时，名与日月垂。至今草木间，英气光离离。

我行得遗迹，酾酒兴遐思。天风豁然至，吹落琼琚辞。

不惜古人远，但嗟我生迟。安得五云表，一假黄鹤骑。
云边偶成
顾逢（宋代）

达者由来少，机心肯暂停。
几家才富贵，中道又凋零。
白发人间宝，黄金水上萍。
无钱陶靖节，醉眼不曾醒。
读宛陵先生历览昔贤皆泯泯寻思鲁叟自波波 其三
陈献章（明代）

泯泯波波世与身，都官两语到头真。后生更把遗诗笑，公亦人间半醉人。
答徐十赠诗三绝句 其三
李彭（宋代）

炉薰细细绕禅房，竹日晖晖映短墙。安得买邻同岁晚，钵盂分饭共绳床。
过吴市
韩淲（宋代）

一尉西都梅子真，归来岂是总忘身。栖栖吴市门前卒，便道神仙乃若人。
杂诗
佚名（唐代）

一去辽阳系梦魂，
忽传征骑到中门。
纱窗不肯施红粉，
徒遣萧郎问泪痕。
洛中寒食二首
皮日休（唐代）

千门万户掩斜晖，绣幰金衔晚未归。击鞠王孙如锦地，

斗鸡公子似花衣。嵩云静对行台起，洛鸟闲穿上苑飞。

唯有路傍无意者，献书未纳问淮肥。

远近垂杨映钿车，天津桥影压神霞。弄春公子正回首，

趁节行人不到家。洛水万年云母竹，汉陵千载野棠花。

欲知豪贵堪愁处，请看邙山晚照斜。
惠山寺
秦昌焯（清代）

西神岩壑几重重，又向招提策短筇。活水聊烹在山茗，白云时放隔岭钟。

陂荒无恙烟萝合，客至惟应樵牧逢。我爱听松石床畔，风涛卷尽欲成龙。
和卓季万寄示五绝德操为唱
王洋（宋代）

一百五十节欲近，二十四番风老时。
莫因旧雨与新雨，闲却十枝并五枝。
改王智兴诗
韩驹（宋代）

三十年前一乞儿，荆公曾为替梅诗。如今输了无人替，莫向金陵更下棋。
赋山居
赵蕃（宋代）

何谓雪名寮，应同立积腰。
要为膏以润，不作晛而消。
园小锄斯食，书多复不枵。
青云附能显，况乃白云招。
和总得居士康乐亭韵
张孝祥（宋代）

尚忆池塘梦阿连，当时此意惜无传。薪车不障洪河决，乔木终无故国颠。

柳下煅工真得道，竹林酒友谩称贤。先生义慨云天薄，千载参渠活句禅。
贵阳李芘园尚书师命题赐环纪恩图三首 其三
夏孙桐（清代）

大厦重扶不易支，两宫旰食日孜孜。几番博士徵绵蕞，自古长安似弈棋。

宽典早除钩党籍，旧臣老际中兴时。青门辙迹频回首，祖帐诸生鬓亦丝。
夏中雨后游城南庄示乐天八韵
裴度（唐代）

何处趁杯盘。
失调名
郑獬（宋代）

玉环妾意无渝。问君心、朝槿何如。
送合宫苏明府颋
宋之问（唐代）

铉府诞英规，公才天下知。谓乘羔雁族，继入凤凰池。

赤县求人隐，青门起路岐。翟回车少别，凫化舄遥驰。

神哭周南境，童歌渭北垂。贤哉荀奉倩，衮职伫来仪。
黄鲁直真一酒诗帖赞
岳珂（宋代）

以蜜为酒，昉于东坡，
托诗惟传，百世不磨。
然而浊为贤而清为圣，泛为醪而盎为酂。
自古以降，厥名孔多，
要皆不以甜称，惟少陵昌黎始有如蜜若饴之歌。
岂时人酸鹹之嗜大概略同，予以固未辨其趣之如何也。
洪泽阻风
刘敞（宋代）

风振苍山海逆流，扁舟未济使人愁。聊把钓竿消永日，溪翁沙鹭共悠悠。
宪使陈习庵先生除司业
赵孟坚（宋代）

连宵对凉月，閒吟祖行篇。
揽挹南卉香，入句期清妍。
追随剪吴江，送君翔九天。
岂为儿女情，恋恋祈恩怜。
兹惟时多虞，活国资清贤。
近者小司业，繇之入谏垣。
同陈兰甫花埭泛舟
徐灏（清代）

海珠台畔气凄清，一叶西风荡桨轻。秋水亦如天上坐，好山浑似镜中行。

蓼花烟外杨孚宅，榕树阴边陆贾城。江渚夜来铙吹罢，船头坐看月轮生。
采桑子
胡薇元（清代）

郎行恰被春催去，谩了鹦哥。冷了金鹅。无限相思逐素波。

峰回了转三巴水，西接岷峨。北接牂牁。待到春来换得么。
天聪洞
周茂良（宋代）

一竅虚灵异谷神，达聪何事在红尘。
人间莫道无闻处，天听从今自我民。
小山堂赋荔枝酒 其一
全祖望（清代）

一瓮离支酒，迢迢自粤中。谁怜成粹白，几费擘轻红。

味以淡弥旨，香缘清若空。乍疑错着水，牵率谱诗筒。
西江月·红退小园桃杏
向子諲（宋代）

红退小园桃杏，绿生芳草池塘。谁教芍药殿春光。不似酴醿官谁。翠盖更蒙珠幰，薰炉剩熨沈香。娟娟风露满衣赏。独步瑶台月上。
寄胡遇
贾岛（唐代）

一自残春别，经炎复到凉。萤从枯树出，蛩入破阶藏。

落叶书胜纸，闲砧坐当床。东门因送客，相访也何妨。
送辉上人再住空相
赵师秀（宋代）

忽然闻受请，铁锡指秋风。
寺在寒城里，州居野水中。
生缘抛未尽，旧讲续应终。
不用相寻别，浮云去住同。
偈三首 其二
释祖瑃（宋代）

雨下阶头湿，晴乾水不流。鸟巢沧海底，鱼跃石山头。
东坡雪诗善用险韵王介甫赵昌谷诸老和之皆以为不可及余因其言遂戏和之 其二
庄昶（明代）

人间道眼留真妙，雪令相看一果严。万里江山无色界，一团天地水晶盐。

梅花野店藏诗句，羸马西山阁帽檐。往日独思朱仲晦，朗吟飞下祝融尖。
奉寄文丞相
蔡郁（宋代）

嗟哉此纲常，一朝已散失。
臣岂无贤良，君岂有惭德。
君臣义未明，大道致闭塞。
谁实笃忠贞，矢志不可屈。
先生真英豪，提戈呼叱咤。
一心收桑榆，戎行瞻黼黻。
间关五岭南，誓师存百粤。
有仍田一成，足以张征伐。
南阳戴真人，足以兴汉室。
天道岂无知，为此冠裳恻。
昨闻战城南，王师奋鈇钺。
万马似群羊，斗败鼓声竭。
百年养士恩，报之在朝夕。
多惭迟暮身，涕泪望乡国。
忆城东来禽
洪适（宋代）

远送来禽我独无，后来才得两三株。隐园野处花难比，祇恐人评棣萼图。
忆长洲
许浑（唐代）

香径小船通，菱歌绕故宫。鱼沉秋水静，鸟宿暮山空。

荷叶桥边雨，芦花海上风。归心无处托，高枕画屏中。
送温尉赴调
韩淲（宋代）

富春山下赏花时，夜半潮生醉不知。人事变迁惊易老，岁华荏苒叹多奇。

风声野树吹残叶，雪意江梅发好枝。且喜弹冠天上去，旧登临处为题诗。
酬张直学 其二
徐鹿卿（宋代）

平生久愿识荆州，落落参辰几度秋。下榻有谁知孺子，运筹端合属留侯。

吟成春草梦非梦，迹漾风萍浮自浮。见说桂枝消息近，广寒清彻片云收。
拟古诗（六首。永乐五年）
朱高煦（明代）

道君莅天位，聪明迈前人。
绍述溺新法，弃彼艺祖仁。
昏荒事花石，艮岳排秋旻。
师相宠京贯，狂妄开燕云。
藩篱既已撤，狼虎俄成群。
吞噬至骨肉，和议尚纷纭。
父子徙沙漠，中原陷胡尘。
至今窃愤录，一览犹伤神。
长命女·春日宴
冯延巳（五代）

春日宴，绿酒一杯歌一遍。再拜陈三愿：一愿郎君千岁，二愿妾身常健，三愿如同梁上燕，岁岁长相见。
暨阳居四首
王令（宋代）

出无王事牵，入不治居舍。
蒿藜入墙屋，尘垢变几架。
糟糠苟无忧，智力取自暇。
逢诗即废日，得客辄忘夜。
积懒遂成性，习勤反如诈。
几不类怠傲，愧耻将何谢。
见泰安等数州县饥民亟命设法赈济
玄烨（清代）

东路行辇到，人食正荐饥。呼庚儿女盼，宸游众所依。

村中皆菜儿，散去掩柴扉。救荒先发谷，转漕迅如飞。

两旬无多日，有司报民归。地丁既已责，私派务全希。

尽力专邦本，留意欲国肥。麦秋犹可望，黎命其庶几。
次徐漕韵贺留守刘观文祷雪感应
许及之（宋代）

雪霜之忍有至慈，一片到地五谷滋。所以腊中重三白，史讥失时书直辞。

我公卧护北门北，百姓爱公如爱日。及冬祷雪乃爱民，若有鬼神宜率职。

要晴要雨天必从，玉山何独閟烛龙。一夜风师擘冰絮，坐使东国成雪宫。

晓起清愁无复有，如在春风饮醇酒。欲歌零雨劳公归，正尔补天须妙手。
有感 其四
张鸿基（清代）

一春闻雨又闻风，蚕麦莺花已半空。竞见奇兵谈纸上，也应枯瘠念沟中。

民穷岂但能为盗，俗阜由来易教忠。记得林霆尝抚部，焚香深夜祝苍穹。
大梁车马行
孙绪（明代）

高轩日日纷如蚁，九陌泥涂没双轨。夜久征尘犹蔽天，喧呼声应黄河水。

五侯宾从何纷纭，气吞七泽凌重云。不识屠沽老朱亥，声名虚负信陵君。
南歌子
苏轼（宋代）

雨暗初疑夜，风回便报晴。淡云斜照著山明。细草软沙溪路、马蹄轻。

卯酒醒还困，仙材梦不成。蓝桥何处觅云英。只有多情流水、伴人行。
同中书刘舍人题青龙上房
韩翃（唐代）

西掖归来后，东林静者期。远峰春雪里，寒竹暮天时。

笑说金人偈，闲听宝月诗。更怜茶兴在，好出下方迟。
南歌子·忍泪潜窥镜
朱彝尊（清代）

忍泪潜窥镜，催归懒下阶。
临去不胜杯。
为郎回一盼，强兜鞋。
晚步吴故城下
范成大（宋代）

意行殊不计榛菅，风袖飘然胜羽翰。
拄杖前头双雉起，浮图绝顶一雕盘。
醉红匝地斜曛暖，熨练涵空涨水寒。
却向东皋望烟火，缺蟾先映槲林丹。
偶见官舍梅花作
刘翼（宋代）

天然标格自潇疏，底用松篁水月俱。
但是梅花皆可爱，何关东阁与西湖。
寻碧山吟社遗址怀兴复诸先生
邵燮（清代）

胜朝遗大雅，今代溯休风。吟社谅匪异，斯人迥不同。

布衣执牛耳，轩冕追芳踪。缅怀往哲规，来寻古华峰。

断碑卧残藓，老树号悲风。花落梵宫寂，池荒春草封。

流馨余破瓦，绍脩剩寒丛。逸响寄空谷，达观付苍穹。

昔贤讵知我，嗣者亦慨侬。湖山有谁主，坛坫为谁宗。
感怀五首 其三
陶梦桂（宋代）

佐岳归来得自如，依然服色似芙蕖。儿童痴绝牵衣问，腰下如何不见鱼。
旅邸有怀
蒋主孝（明代）

风雨茅斋夜，青灯照客眠。
故人霄汉上，归思楚江边。
短角吹残梦，长歌感昔年。
自怜身老大，何以继前贤。
和秦凤山司空喜雪
林文俊（明代）

三日斋坛致礼同，俄看飞絮已漫空。诚孚未觉天心远，瑞应元漫世运隆。

香爇龙涎酬景贶，占凭鸡骨报年丰。多情欲和阳春句，冻笔呵成愧未工。
呈蒋薛二友
赵师秀（宋代）

中夜清寒入缊袍，一杯山茗当香醪。
鸟飞竹叶霜初下，人立梅花月正高。
无欲自然心似水，有营何止事如毛。
春来拟约萧闲伴，重上天台看海涛。
塞下曲赠翁东厓侍郎总制十八首 其五
唐顺之（明代）

赤气氤氲夜指天，旄头落地如火然。晓来西山一鏖战，夺得牛羊归满川。
文明殿受册封闽王
翁承赞（唐代）

龙墀班听漏声长，竹帛昭勋扑御香。鸣佩洞庭辞帝主，

登车故里册闽王。一千年改江山瑞，十万军蒙雨露光。

吟寄短篇追往事，留文功业不寻常。
鉴上人通内外学遍游访方晚栖旧隐年来示疾遂不出山牡丹四窠见寄因成三绝句以谢 其一
刘才邵（宋代）

闻说栽时正出家，春风四纪阅芳华。如今示疾空山里，怕引诸天来散花。
诗偈 其十三
庞蕴（唐代）

父子相守空山坐，无相如如寄有间。世人见静元无静，看似闲时亦不闲。
杂诗四十首 其十一
刘基（明代）

空庭生夕阴，高阁留返照。归鸦集纷纷，栖雀鸣噭噭。

冥思观群物，肆目展遐眺。草树蔚参差，云霞相辉耀。

慷慨商山心，想像苏门啸。大鹏抟扶摇，斥鴳翳蓬藋。

悠悠共沦汨，溃溃堪一笑。
句 其五
田亘（宋代）

粉蝶风烟外，黄云草树秋。
自立秋前病过白露犹未平遣怀二首 其二
陆游（宋代）

饥能坚志节，病可养精神。不动成罴卧，微劳学鸟伸。

功名知幻境，忧患笑前身。药裹吾何厌，秋灯作梦新。
丁评事宅秋夜宴集
柳中庸（唐代）

翠幕卷回廊，银灯开后堂。风惊拥砌叶，月冷满庭霜。

绮席人将醉，繁弦夜未央。共怜今促席，谁道客愁长。
鹦鹉曲 故园归计
冯子振（元代）

重来京国多时住。恰做了白发伧父。十年枕上家山，负我湘烟潇雨。

断回肠一首阳关，早晚马头南去。对吴山结个茅庵，画不尽西湖巧处。
于玄武陂作诗
曹丕（魏晋）

兄弟共行游，驱车出西城。
野田广开辟，川渠互相经。
黍稷何郁郁，流波激悲声。
菱芡覆绿水，芙蓉发丹荣。
柳垂重荫绿，向我池边生。
乘渚望长洲，群鸟讙哗鸣。
萍藻泛滥浮，澹澹随风倾。
忘忧共容与，畅此千秋情。
喜孙徵君复归夏峰 其二
王紫绶（清代）

白云不在山，松顶一巢间。昨夜海风至，翩翩带鹤还。
夜游宫
张元干（宋代）

半吐寒梅未拆。双鱼洗、冰澌初结。户外明帘风任揭。拥红炉，洒结间闻霰雪。

比去年时节。这心事、有人堪说。斗帐重熏鸳被叠。酒微醺，管灯花，今夜别。
山似洛阳多
姚鼐（清代）

为爱金陵秀，中原地不殊。洛阳山最胜，天阙景还符。

匝匼层峦涌，参差列岫敷。入郊青未了，绕郭势如趋。

东晋犹西晋，新都拟旧都。有峰皆北向，凭水作横图。

太白方辞阙，轻舟竟入吴。登临回忆处，嵩少梦游无？
祫享八首 光宗室酌献用《大承》。
郊庙朝会歌辞（宋代）

于皇光宗，握符御极。昭哉嗣服，惟仁与德。勤施于民，靡有暇逸。

万年之思，永奠宗祏。
送孟五六哥
韩淲（宋代）

惜别经年事已非，悔于涂炭坐朝衣。放身沧海未为失，满目青朝胡不归。

零落交游难聚集，凄凉族绪易因依。有来少住为佳尔，老我逃虚甘息机。
寄张侍郎
罗隐（唐代）

衰羸岂合话荆州，争奈思多不自由。无路重趋桓典马，

有诗曾上仲宣楼。尘销别迹堪垂泪，树拂他门懒举头。

一种人间太平日，独教零落忆沧洲。
秋日江东晚行
姚揆（唐代）

迢迢驱马过江东，此际令人恨莫穷。一撮秋烟堤上白，

半轮残日岭头红。路岐滋味犹如旧，乡曲声音渐不同。

含思看看到梁苑，画楼丝竹彻遥空。
萧闲堂净书用樊榭城西净书杂兴韵寄示立斋二弟 其一
沈世良（清代）

解嘲谁计腹便便，自爱巾瓶结净缘。入世无心同叔宝，故人耽净有盈川。

烛奴寂寂东西屋，月子湾湾上下弦。憔悴天涯乌帽客，晚芦寒荻北来船。
读晋史偶书
王庭圭（宋代）

夷甫清谈万事虚，阮宣亹亹定何如。䱥鱼虾鲊方乘献，豆粥萍齑立可须。

柱石莫倾人栋宇，纤儿撞坏好家居。扬州丧败将谁咎，犹自空中咄咄书。
和吴克明
辛弃疾（宋代）

谁咏寒枝入国风，广文官冷更诗穷。偶随岸柳春先觉，试比山樊韵不同。

十顷清风明月外，一杯疏影暗香中。遥知一夜相思后，铁石心肠也恼翁。
同单令游延明寺
胡寅（宋代）

下马敲门扁蝠飞，乱鸦啼晚客还归。
村江浅可褰裳涉，美酒清宜满斚挥。
独树高花红啄玉，繁丛嫩蕊细编玑。
追随冠者皆行乐，借问何人鼓瑟希。
送马伯庸御史奉使关陇
文矩（元代）

圣朝启文运，同轨来无方。夫君起天关，崛起千仞翔。

修辞陋史汉，高步追黄堂。乃祖尚书君，树立何堂堂。

昔在帝世祖，荣身事戎行。风云一朝会，奕世传芬芳。

矧君擢高科，有业未易量。斯文系政教，治忽慎弛张。

世岂无勇者，舍君吾何望。勿为守铅椠，局束徒苦伤。

僦屋京城居，去君百举趾。闻君起冠廌，僮走亦欣喜。

况当远于征，无言讵能已。朝风号空桑，众草日披靡。

河关尚疮痍，圣度乃弘伟。翳彼涵大休，能不怀愧耻。

艰危见臣节，维持赖风纪。温言表遗忠，生气凛不死。

乃知烈丈夫，岂独鲁连子。
题招提院静照堂
范镇（宋代）

牛斗光芒下，江山形胜中。招提万法本，静照一堂空。

花木含春意，门庭语古风。支郎丐诗什，愧匪二南工。
和平甫舟中望九华山二首
王安石（宋代）

谁谓九华远，吾身未尝檐。
唱篇每起予，予口安能箝。
忆在秋浦北，空江上新蟾。
光洁写一镜，回环两堤奁。
露坐引衣襋，风行欹帽檐。
维舟当此时，巨细得尽瞻。
试尝论大略，次乃述微纤。
此山广以深，包畜万物兼。
嘘云吐雾雨，生育靡不渐。
巍然如九皇，德泽四海沾。
此山相後先，各出群峰尖。
毅然如九官，罗立在堂廉。
挺身百辟上，附丽无奸憸。
此山高且寒，五月不觉炎。
草树萋已绿，冰霜尚涵淹。
颓然如九老，白发连苍髯。
此山当无云，秀色郁以添。
毅然如九官，靓饰出重帘。
佩环与巾裙，绀玉青纨缣。
远之妍西施。
近或丑无盐。
变态不可穷，诗者徒呫呫。
我初勇一往，役世难安恬。
浪荒不走职，民瘼当谁砭。
乖离今数旬，梦想欲窥觇。
自期得所如，何啻释囚钳。
念昔太白巅，下视海日暹。
朅来天柱游，屐齿尚苔黏。
犹之健饮食，屡飨亦云餍。
胡为慕攀踏，已惫且不嫌。
岂其仁智心，山水固所潜。
男儿有所学，进退不在占。
功名苟不谐，廊庙等闾阎。
况乃抡椽杙，其谁辨楩柟。
归欤岩崖居，料理带与签。
得石坐兀兀，逢泉饮厌厌。
取舍断在独，岂必询谋佥。
子语实慰我，宁殊邑中黔。
玉枝将在山，当倚以葭蒹。
诗力我已屈，锋鋩子犹銛。
扶伤更一战，语汝其无谦。
裁衣曲
陈基（元代）

殷勤织纨绮，寸寸成文理。
裁作远人衣，缝缝不敢迟。
裁衣不怕剪刀寒，寄远惟忧行路难。
临裁更忆身长短，只恐边城衣带缓。
银灯照壁忽垂花，万一衣成人到家。
偈颂一百零二首 其八十三
释慧远（宋代）

当年四月初八，老胡旧病再发。云门遇水脱鞋，且莫随佗孟八。

九龙吐水沐金躯，七步周行总不如。稽首归依乾屎橛，胡须更撞赤须胡。
以诗代书荅元丹丘
李白（唐代）

青鸟海上来，今朝发何处。口衔云锦字，与我忽飞去。

鸟去凌紫烟，书留绮窗前。开缄方一笑，乃是故人传。

故人深相勖，忆我劳心曲。离居在咸阳，三见秦草绿。

置书双袂间，引领不暂闲。长望杳难见，浮云横远山。
山人家
真山民（宋代）

片云隔断嶂西峰，三两山花屋角红。
几亩桑麻春社后，数家鸡犬夕阳中。
拾薪涧底青裙妇，倚杖檐间白发翁。
我亦愿来同隐者，种桃早晚趁东风。
题
洪朋（宋代）

东湖清浅北湖满，三岛相望眼中见。我从麒麟虹上行，风袪飘飘薄云汉。
次韵前人怀阙下偶成三首 其一
赵抃（宋代）

秘殿称觞上寿时，御香气馥晓风微。天颜密迩孤臣幸，四十年前一布衣。
水亭独酌十二韵
陆游（宋代）

清风扫郁蒸，爽气生户牖，客中淡无事，翛然一杯酒。
书生拙自料，事业期不朽；少年忝朝迹，蹭蹬今白首。
历观千载事，和戎固尝有。
定襄五原间，乃可画地守。
神州在何许，东巡已去久。
煌煌一统业，谟训其可负？荆楚多剑客，宣润富弩手，孰能用其长，坐使老农亩。
讲武幸长杨，劳军临细柳，中兴望圣时，未死得见否？
秋蝗叹
周紫芝（宋代）

驱车入秋原，懞懞尽禾黍。田父刈且歌，笑言杂儿女。

路傍骑马翁，下与田父语。问言田家劳，云何乐如许。

父老仰天叹，恳款话心膂。今年遭岁凶，夏旱连秋暑。

谁知勤饷妇，社瓮刍绿醑。君看西来蝗，落地辄盖土。

入境不入田，食草不食秬。老农亦何幸，此乐讵天与。

为言相君贤，为惠寔在汝。群凶满江淮，杀气自消阻。

微虫初何知，仁者亦复与。知公意在民，有谷宁忍咀。

劝尔但自欢，蝗来不须禦。
寒食上冢至澜洄庄追思祖烈感而为诗
司马康（宋代）

祖学当年向此勤，子孙今日继清芬。贤能自过高阳里，尊宠无清万石君。

花满一川红蕊乱，渠环千顷翠波分。高门驷马流馀庆，当见吾家世有闻。
颂古三首 其三
释文观（宋代）

冰雪肌肤西舍女，梳妆巧巧画双眉。傍人笔力强传写，户外如何见得伊。
越女
汪元量（宋代）

越女为驱虏，朝来揽镜慵。
欲梳新堕马，忍□□□□。
送袁道士二首 其一
王士熙（元代）

五公旧谱汉庭传，之子飘飘去学仙。山里牧羊成白石，云间骑学上青天。

黄庭夜月迎三叠，绿绮秋风度七弦。拂袖京尘留不住，别离可奈落花前。
又和彦常试院即事 其二
韦骧（宋代）

天寒帘幕气萧骚，终日披文不厌劳。但有诚心禆藻鉴，敢矜明目察秋毫。

玙璠启袭光难掩，雕鹗凌虚势自高。号奏身閒无一事，唱酬尤喜得诗豪。
林庇民保留宿夜话
顾禧（宋代）

踪迹忘疏密，情怀历晦明。
携琴时一至，倒屣辄相迎。
枕发中郎秘，尊余北海酲。
浣花多胜侣，风雨话深更。
赠翰林周学士寿昌
王闿运（清代）

长沙学士才名羡，澄湘台下初相见。当时鼓角翻江波，取别匆匆若飞电。

七年卧病黄鹄矶，即君留滞周南时。汉口霜凫冻冲网，有酒相呼斛酌之。

我年未壮君已艾，众中许我倾流辈。鹦鹉洲前狂笑来，祢衡惊起仍相怪。

古来盛名多零丁，看君早入承明庭。浮云富贵长过眼，三台跂足如蓬瀛。

嗟余抱玉求高价，白须趋走都堂下。人生得失苦相欺，与君同被时人嗤。

一回相逢一回老，惟有诗思如婴儿。郭侯知君复知我，酒边论君每移坐。

为言年少妒风流，高堂挟瑟双倭鬌。即今老去看文君，丝竹余音不忍闻。

颇忆东山谢安石，远愁西第沈休文。南洼明月清光绝，古往今来圆又缺。

且应击缶对高吟，莫遣当窗照华发。彰门晓树映宫楼，冠盖憧憧车马流。

持戟同僚揖王董，登车新雨论黄周。元亭寂寞秋苔绿，季主逡巡不能卜。

西风落叶闭重门，悄然坐梦深岩屋。余亦长歌归故关，白云幽涧水潺潺。

他年乘兴一相见，分作淮南大小山。
洛阳陌
唐文凤（明代）

看花洛阳陌，春色上衣来。但使花长好，不肯放春回。
畜犬雪童黠甚胜人壬戌夏暴死作诗伤之 其一
吕本中（宋代）

他生与我有微因，来见防家最后身。共住世间均是梦，未因心境不如人。

浮云屡见本无迹，乂路多岐莫问津。此夜穷愁走南北，更谁随马踏埃尘。
壬戌十二月朔自辽州得檄往蒲行至韩侯岭复檄令回省二十七日抵寓咏怀四十韵
许亦崧（清代）

磨蝎坐命宫，蹇如马落驿。朅来三千里，奔走鲜安席。

筠签课邮程，星骑驰羽檄。急递读惊心，惊音闻动魄。

官途有定驱，候馆无安适。身疲困饥渴，眼倦忘晓夕。

跋前更疐后，进寸复退尺。前途望旋回，后境去重历。

磨蚁随转轮，辕牛疲服轭。今朝复何幸，车马归寓宅。

肩舆入城郭，晚市堆粟帛。浩荡经街衢，曲折穿栅。

行行认坊口，历历指屋脊。轻装童奴笑，驺从邻翁吓。

入门到厅事，尘土拂巾帻。大儿娴鞠𦜕，卓立两足窄。

小儿越门限，跳若虫趯趯。学语问家常，欲近惧嗔责。

膝前两娇女，脂粉污眉额。絮衣手缝纫，时露针线迹。

问事矜巧言，怪我颜色黑。旧仆喜我归，贳酒敲邻壁。

庖婢喜我归，盘飧馈羊炙。黄犬喜我归，跳踉尾频掷。

山妻前致词，絮语颇刺刺。上言慈亲健，家书近新得。

下言儿女安，儿读女学织。翻不诉饥寒，似恐烦心力。

会垣近京都，不比山中僻。好语得传闻，新猷布恩泽。

西南军屡捷，旦夕偃兵革。朝廷大清明，四门贤路辟。

爬罗到寒畯，疏栉去壅积。我闻大忻忭，喜气动颜色。

感激出真诚，慰藉忘困阸。举酒尽余杯，加餐罄复核。

是时冬已残，北风舞沙砾。暝色下前楹，夜光透重幂。

寺钟歇孤撞，街柝过三击。坐久话更深，寒镫光的皪。
龙头营夜泊步唐韵
黄公辅（明代）

青溪风静碧涵天，明月穿篷伴夜眠。傍岸幽栖鸣络纬，声声偏入客船边。
送孙捡正德操龙图出知镇江二首
杨万里（宋代）

看花走马绍兴间，彼此春风各少年。
黄甲诸儒今几许，白头同少省东偏。
昨宵归梦月千里，余债欠君诗两篇。
已乞闽山一窠阙，老身只要早归田。
句
谌祜（宋代）

千山落木秋来客，两袖西风旦过僧。
坠马漫成录示诸弟侄
岑安卿（元代）

君不见杜少陵，剑南宣谋老且穷，瞿塘一蹶伤其躬。

又不见萧齐司徒丧名节，堕水被诮訾超宗。我惭人马仆石梁，翻身直下冯夷宫。

衣襦沾湿愧乘鲤，鞍辔出没如游龙。康庄独步信便适，陟危履险由来凶。

从兹时买两芒屩，□□□□□西东。
小童薛阳陶吹觱栗歌（和浙西李大夫作）
白居易（唐代）

剪削干芦插寒竹，九孔漏声五音足。近来吹者谁得名，

关璀老死李衮生。衮今又老谁其嗣，薛氏乐童年十二。

指点之下师授声，含嚼之间天与气。润州城高霜月明，

吟霜思月欲发声。山头江底何悄悄，猿声不喘鱼龙听。

翕然声作疑管裂，诎然声尽疑刀截。有时婉软无筋骨，

有时顿挫生棱节。急声圆转促不断，轹轹辚辚似珠贯。

缓声展引长有条，有条直直如笔描。下声乍坠石沉重，

高声忽举云飘萧。明旦公堂陈宴席，主人命乐娱宾客。

碎丝细竹徒纷纷，宫调一声雄出群。众音覙缕不落道，

有如部伍随将军。嗟尔阳陶方稚齿，下手发声已如此。

若教头白吹不休，但恐声名压关李。
登吴陵城楼 其二
宗元鼎（清代）

独倚层阑欲望休，江南烟月动春愁。青山碧水无穷尽，卷入吴云去不收。
华山南望春
朱景玄（唐代）

灵岳多异状，巉巉出虚空。闲云恋岩壑，起灭苍翠中。

皓气澄野水，神光秘琼宫。鹤巢前林雪，瀑落满涧风。

春尽花未发，川回路难穷。何因著山屐，鹿迹寻羊公。
客有询近状者书此以答
范景文（明代）

若问归来事，閒时手一编。饥临乞米帖，贫乏买山钱。

鹤性如人傲，花枝近水妍。犹容吴客至，语带五湖烟。
答王禹玉见赠
欧阳修（宋代）

昔时叨入武成宫，曾看挥毫气吐虹。
梦寐闲思十年旧，笑谈今此一◇同。
喜君新赐黄金带，顾我宜为白发翁。
自古荐贤为报国，幸依精识士称公。
浪淘沙 江上归舟
何振岱（清代）

放棹趁江晴。帆稳风轻。水分楚岸到吴城。望见淞流才隔海，已岸乡程。

短树远天横。过雁行平。金焦到眼忒分明。偏是游丝牵着处，又动离情。
双桃寄鞏经略三首
姜特立（宋代）

世间固有无情物，天上宁无有慾仙。
想得武陵人去后，精神交感此因缘。
呈南安孟使君
周南（宋代）

使君四十铜虎符，一矢曾识金仆姑。
唐三百年进士举，不再鼓之终非夫。
西风笼槐桂扶疎，笔势汹如涛江驱。
知君三昧等游戏，我欲一言口嗫嚅。
元凯登庸用谱系，稷契虽贤名第无。
当时未有明光赋，致君大略到唐虞。
君家六戟联椒涂，身无一点薰香汙。
颇疑膏粱逼寒畯，顾欲场屋争分铢。
高山深林百年余，大夏生殖雨露濡。
其间君疑有栝柏，根蟠拟作轮囷株。
尚能尔雅注虫鱼，下同年少争得途。
极知文章君之余，何爱漏刻收桑榆。
但疑入山见成锯，可惜弹雀烦明珠。
大夫当据要地居，仕宦须作执金吾。
治经博士苟无命，不妨饿死同侏儒。
君不见德裕生无不读书，生不肯与诸生俱。
期君事业如韩昌，何嫌门地用崔卢。
我尝一掷色得卢，盘中双陆万人呼。
只今欲学支离疏，徒嗟七十战匈奴。
燕京迁居城南次韵答张鸿与伦绍周见讯 其一
欧大任（明代）

碣石宫前偶卜居，都亭奏记未堪书。上林亦有相如赋，五色云中望玉舆。
嵩山老人告行作六偈送之
释正觉（宋代）

挽衣苦怪不我住，怀事乞成今乃时。
雷动定知开蛰户，春寒无要勒华枝。
城南五题其一·郊步
穆修（宋代）

野水岸边逢草歇，平林烟畔逐花行。
雨晴南陌尘埃洗，倍觉风光夺眼明。
仙塘茅舍
利登（宋代）

莫言宾客少，幽僻长莓苔。
也有樵人到，唯无诗士来。
山风花落尽，溪雨燕飞回。
又觉年光暮，庭阴满绿槐。
发硖石路上却寄内
权德舆（唐代）

莎栅东行五谷深，千峰万壑雨沈沈。

细君几日路经此，应见悲翁相望心。
题长流水壁 其二
秦承恩（清代）

忽见扶疏绿满枝，阴森匝地晓风吹。十年多少栽培力，路上行人知未知。
诸遂良枯树赋帖赞
岳珂（宋代）

开禧之元，予仕军庾。
偕朋命驾，尝即甘露。
慨怀海岳，赋诗吊古。
尝予再来，乘轺兹土。
复登多景，用得斯赋。
江山几案，风月樽俎。
俯仰迹陈，卧临意寓。
维赋之作，自庾开府。
殷叹婆婆，桓怀雄据。
染翰行墨，自唐摹褚。
苏印储录，魏藏米谱。
后百余载，见我诗句。
又二十年，真迹斯睹。
地有显閟，物遂散聚。
抑人与对，非鉴奚取。
独惭予者，莫踵遐武。
谁其后先，传此缣素。
朝猿暮鹤，秋霓春雾。
是书其存，尚想吞吐。
由弯崎至罗汉门杂咏 其二
郑兼才（清代）

悬崖荒草拂舆行，一线危途接树平。心胆已虚情趣好，山头禽语下溪声。
次李筼房秋晚见寄韵
周密（宋代）

短发萧萧不耐霜，赋情谁似老河阳。橘中自乐同商隐，酒后长河笑楚狂。

鸦带夕阳山紫翠，雁啼寒水树青黄。蘋边肯寄停云句，何日扁舟访药房。
西湖打鱼歌
方芳佩（清代）

明湖浩渺万顷秋，荻花红蓼萦汀洲。朝霞散彩旭日上，鸣榔棹汀千渔舟。

招呼齐起布巨网，回旋水面风飕飗。锦鳞泼剌骇欲道，乱抛玉尺惊眠鸥。

渔人生小江湖惯，拍天翠浪相沈浮。长笛一声烟际起，笑歌归去笭箵收。

云峰不动卧寒碧，浴凫飞鹭还悠悠。
如梦令·随分养营皮袋
谭处端（元代）

随分养营皮袋。坐卧去来明快。境上乐闲游，些子无生挂碍。忍耐。忍耐。占得逍遥自在。
使东川。南秦雪
元稹（唐代）

帝城寒尽临寒食，骆谷春深未有春。才见岭头云似盖，

已惊岩下雪如尘。千峰笋石千株玉，万树松萝万朵银。

飞鸟不飞猿不动，青骢御史上南秦。
常熟归生晟陈生芳续书来以诗答之
顾炎武（明代）

十载江村二子偕，相逢每咏步兵怀。犹看老骥心偏壮，岂惜飞龙羽乍乖。

海上戈船连沪渎，石头烽火照秦淮。先朝旧事君休问，鼓角凄其满御街。
鹧鸪天（初夏试生衣，而婉卿持素扇索词，因作此书于扇上）
赵长卿（宋代）

牙领番腾一线红。花儿新样喜相逢。薄纱衫子轻笼玉，削玉身材瘦怯风。

人易老，恨难穷。翠屏罗幌两心同。既无闲事萦怀抱，莫把双蛾皱碧峰。
醉蓬莱·正槐堂日永
赵善括（宋代）

正槐堂日永，梅雨消尘，麦风摇翠。天祐昌辰，诞中兴嘉瑞。秀伟标姿，从容谋断，笑吐平戎计。汉节归来，边尘扫净，鼎司荣贵。间世良臣，威严辅政，妩媚承君，道襟冲粹。玉券金丹，称功名成遂。茂苑烟霞，太湖风月，聊伴凝香醉。补衮工夫，调羹手段，如今重试。
盘洲杂韵上 笛竹
洪适（宋代）

蕲产名天下，含飔别样青。中郎如一见，应不数柯亭。
九月十五，夜月细看，桂枝北茂南缺，未经古
杨万里（宋代）

桂树冰轮两不齐，桂圆不似月圆时。
吴刚玉斧何曾巧，斫尽南枝放北枝。
暮次秭归
陆游（宋代）

朝披南陵云，夕揖建平树。
啼鸦随客樯，落日满孤戍。
恶滩不可随，石芒森如锯。
浪花一丈白，吹沬入窗户。
是身初非我，底处著忧怖？酒酣一枕睡，过尽鲛鳄怒。
欣然推枕起，曳杖散予步。
殷勤沙际柳，记我维舟处。
凤凰台
陈舜俞（宋代）

凤去台存碧草浓，游人来此问遗踪。
故巢风月已千载，好景阑干空数重。
府坐循良黄太守，舆乘仁圣汉高宗。
竹花生子梧桐老，底事丹山信未逢。
掩门
陆游（宋代）

寡求忘市远，易足任囊空。
院吏催呈史，家僮笑忍穷。
鬓毛惊尽白，仓粟饫陈红。
赖有三峨梦，时时到枕中。
咏欧阳永叔文石砚屏二首
梅尧臣（宋代）

虢州紫石如紫泥，中有莹白象明月。
黑文天画不可穷，桂树婆明生意发。
其形方广盈尺间，造化施工常不没。
虢州得之自山窟，持作名卿砚傍物。
醉中寄鲁望一壶并一绝
皮日休（唐代）

门巷寥寥空紫苔，先生应渴解酲杯。

醉中不得亲相倚，故遣青州从事来。
约陪郑御史彦昭登福山以足疾不及赴
黄镇成（元代）

翠微深处隔红尘，骢骑联镳访白云。山隐朝裾增地望，星飞使节动天文。

题诗秪许幽人和，笑语惟应上界闻。蹇足独难追逸驾，仙凡咫尺便相分。
马伏波祠
吴存义（清代）

跕跕飞鸢浪泊流，据鞍老去向壶头。云台不画椒房戚，雾潦偏余薏实愁。

铜鼓银簪蛮女乐，露花烟草野祠秋。瘴乡我正乘轺迈，亦觉平生念少游。
对食戏作
陆游（宋代）

黄昏来扣野人扉，笑语欣欣意不迟。
葑火正红煨芋美，不妨秉炬雪中归。
湖山十咏
王希吕（宋代）

瑟瑟轻冰拆御沟，沟边柳色弄春柔。
数声啼鸟破幽梦，断送西湖寻旧游。
蜂房
韦国琛（清代）

指点蜂窠里，房悬一角斜。春深香作国，日暖蜡为家。

世界真如蜜，楼台半是花。忽逢金翼使，为报午时衙。
寄送府判寺簿先生二首
赵蕃（宋代）

朱游不肯留东阁，子政犹须校秘书。
自有大名喧宇宙，岂劳当路借吹嘘。
舟中加意护寝饭，日下即当来诏除。
大厦如山要梁栋，不应空赋爱吾庐。
池鸥
太学生（宋代）

朝来池上有斯事，火急报教同舍知。
昨夜雨余春水满，白鸥飞下立多时。
寓杭久无诗长至后偶赋怀归五首呈仁仲实
方回（元代）

天应知我厌驱驰，故遣虺隤掩敝帷。
一纪穷愁严濑梦，三年长至武林诗。
山深无事尚堪隐，岁暮不归何所为。
此世与身总非昔，可能杯酒答深悲。
褒山定明禅师赞
释清远（宋代）

四海称唐，师出华阳。不起燕坐，翱翔帝乡。名与山俱，道逐时芳。

济民助国，能雨能旸。贫者获富，热者得凉。群蒙所归，实在不亡。
余自入山距出山五十五日竹屋青灯山阴杖屦忘其痴不了事矣随所赋录之得二十首
徐瑞（宋代）

疏声连永夜，寒意薄吟身。惆怅三生梦，彭城古木春。
泊湘江鱼口滩
范成大（宋代）

知时社燕语樯竿，游子奔波自鲜欢。
趁客卖鱼双浆急，隔林沽酒小旗寒。
潇湘浑似日南落，岳麓已从天外看。
薄暮滩前收百丈，卧闻三老报平安。
浮云楼
郑獬（宋代）

楼在浮云缥缈间，浮云破处见朱栏。
山光对入郧城紫，溪影横飞梦泽寒。
宝祐二年皇子冠二十首 其十二
郊庙朝会歌辞（宋代）

复爻肇祥，震维标德。乃共皮弁，其仪不忒。体正色齐，维民之则。

璇霄眷佑，国寿箕翼。
送润上人归宛陵
李彭（宋代）

我昔游宣城，稚节等雏凤。稍知风物奇，未解入嘲弄。

歘尔鬓负霜，岁月杂机综。唯有谢公亭，颇复到清梦。

上人宛陵秀，禅馀喜吟讽。胸中淡无畦，妙觉自能种。

偶随欧峰云，悠然入茅栋。谈间无俗调，不应亭午供。

谁云佳少年，意气极庄重。别我归故山，索我赠言送。

邻邦古法窟，老衲妙擒纵。伽黎宴湖海，名字走梁宋。

吾其从之游，射隼期必中。勿学汉阴人，终年徒抱瓮。
齐天乐二首 其一
王时翔（清代）

阴阴木叶遮深院，珠帘半钩梅雨。润入琴丝，滴开蕉卷，金兽水沉低炷。

两枝琼树。趁小阁幽闲，凭肩私语。细瀹清泉，紫瓯浮雪漾花乳。

为欢谁道昼永，湿云看渐散，斜照微吐。淡月黄昏，低阑薄袖，倚皱一痕金缕。

画谯闻鼓。更窗下分灯，竞标新句。绣被浓熏，雾笼双彩羽。
十八学士卷
唐文凤（明代）

隋亡晋阳启唐祚，锦帆未返江都路。野鸟为鸾人肆欺，天心厌都谁能诉。

一朝裴寂成深谋，家国转变汝所由。白旄黄钺两京定，四海晏然无所忧。

功高德厚称神武，太子齐王安足数。忠臣猛将任股肱，宠异宏开天策府。

当时贤俊十八人，嘉谟直道情相亲。可否献替陈至理，何曾宛转全天伦。

瀛洲茫茫近蓬岛，迥隔尘寰风日好。如纶如綍出王言，戒逸戒奢箴大宝。

或称博学行秘书，或称忠鲠智有馀。阴阳大化任调燮，经籍奥义烦分区。

殷勤畴咨当世务，司勋记室并主簿。考功祭酒博士伦，著作参军典签数。

是中诸子皆良才，十七可尊一可猜。如何骁腾众龙媒，著彼碌碌真驽骀。

岂知诒谋传后祸，雨露才沾鬓云妥。此獠空怜头血流，斛麦谀言无不可。

清风环佩声珊珊，抠趋进退意气閒。龙眠居士有佳趣，好事写入画图间。

我今展卷起深想，千古神交见神像。一时陈迹付逝波，肯信流芳在天壤。

只今幸际休明时，虞舜至治应无为。群贤毕集玉堂署，咫尺瀛洲端可期。

圣朝岂无此学士，我亦趋朝拜丹陛。古今人物许同俦，留取声名继青史。
和张器先十绝 其三
杨万里（宋代）

谁云涸辙困波臣，合脱青鞋立缙绅。寄与有司高著眼，后来文格待渠新。
与客谈乾草湖山景偶成
林占梅（清代）

瘴重云封密，山高日出迟。岩腰樵径险，岭脊戍楼危。

乱树缠长棘，深林叫怪鸱。燐燐多鬼火，隐约夜阑时。
香篆
华岳（宋代）

轻覆雕盘一击开，星星微火自徘徊。
还同物理人间事，历尽崎岖心始灰。
送彭应期下鄱阳
陈文蔚（宋代）

当年心事几绸缪，长记天西玉一钩，
客里近来嗟我倦，江边得得送君游。
读书会有新功用，把酒聊寻旧倡酬。
自愧不能追往事，但劳清梦绕螺州。
读唐人愁诗戏作
陆游（宋代）

少时唤愁作底物，老境方知世有愁。
忘尽世间愁故在，和身忘却始应休。
西湖杂咏
萧彦毓（宋代）

花心亭上坐，满眼是湖光。
只为便幽趣，能来倚夕阳。
水边春寺静。柳下小舟藏。
不待清明近，莺花已自忙。
和奇父竹斋小池及游春五绝
胡寅（宋代）

虚斋要使暑天寒，移得扶疎惬静观。
不但好风生殿角，已应春笋斗春阑。
懒翁
释绍昙（宋代）

口生白醭怕开言，几度抬身又困眠。
佛法从教陈烂却，权衡不在老夫边。
郊迎赵漕
薛季宣（宋代）

叱御逆轺车，愁先负弩驱。虎头晴在望，羊角淖盈途。

草莽迷行迹，湖山出画图。伤今又怀古，坐睡觉吴歈。
满庭芳 藏头拆字
刘处玄（宋代）

寸明，真灵通慧，无挂碍清凉。华混世，人笑似风狂。祖丘刘谭马，消灭、万虑俱忘。猿住，通道德，岂肯外昭彰。分清静妙，婴男姹，云路休忙。虚无造化，汞结铅光。兀腾腾飘逸，贩骨、＊了无常。袍侣，公甘镇，诗挈满庭芳。
浏口山岩
程洵（宋代）

牛羊久已下，行李尚匆匆。天挂新蟾白，山连野烧红。

问途愁店远，沽酒叹囊空。犹喜家山近，篮舆晓又东。
徐惟得冲漠斋又题八绝 其五 九玄室
胡应麟（明代）

画栋雕甍挟斗牛，瑶箱琼笈锁层楼。五千何代传周史，三万当今跨邺侯。
书怀四首
胡宏（宋代）

来时见花开，去时见花落。
花落花开一任风，吾生处处皆真乐。
再题通政院王荣之八月杏花 其二
方回（元代）

半秋凉意转春寒，似曲江头紫陌看。霜近核中仁再结，多调饧酪奉新欢。
临江仙
许将（宋代）

圣主临轩亲策试，集英佳气葱葱。鸣鞘声震未央宫。卷帘龙影动，挥翰御烟浓。

上第归来何事好，迎人花面争红。蓝袍香散六街风。一鞭春色里，骄损玉花。
庭坚得邑太和六舅按节出同安邂逅于皖公溪口
黄庭坚（宋代）

负薪反羊裘，爱表只伤里。
补纫虽云工，岁晏安可恃。
洗心如秋天，六合无尘滓。
浮云风去来，在彼不在此。
和司令洪文咏梅花两绝句
程公许（宋代）

人间何处觅琼华，元住青池阿母家。
应念维摩到无侍，来随天女供天花。
户部尚书崔公挽歌
崔融1（唐代）

八座图书委，三台章奏盈。举杯常有劝，曳履忽无声。

市若荆州罢，池如薛县平。空馀济南剑，天子署高名。
悼允上人
释行海（宋代）

白云寺里同听讲，卜得山斋竹树幽。
君已不来梅自发，世皆如梦水长流，
寒灯苦志归黄土，俗客轻人将白头。
万惜少年多是死，静思吾道转堪愁。
秋晚
戴炳（宋代）

西风澄晓气，凝观惬幽情。草润蛩声滑，松凉鹤梦清。

吟怀依水静，病思得秋轻。忽忆登高近，循篱看菊英。
赵孟頫夏木垂阴图
弘历（清代）

或坐谈元或理纶，盘中总是倦游人。垂阴绿树堪消夏，活脱王维句里神。
出镇州
元好问（金朝）

汾水归心日夜流，孤云飞处是松楸。无端行近还乡路，却傍西山入相州。
题蕉溪井因复过蕉溪而作
张天赋（明代）

蕉溪高半天，上有飞来泉。源不出天上，乃在山之颠。

龙深诚叵出，觱沸清且涟。达人因而井，汲引通衢边。

往来除烦燥，心体复自然。舒徐遵王路，荡荡无党偏。

愿加井甃功，井井期蝉联。王明并受福，井道功浑全。
荔枝酒诗奉答麦乔齐
黄佐（明代）

轻红重碧酝初开，稚子喧呼洗旧罍。草草蔬肴延客坐，纷纷蜂旧逐人来。

曲江有赋空凫藻，河朔无诗岂骏材。照眼榴花莫相笑，年年那肯独衔杯。
沁园春（寿毅齐思院五十二岁）
何梦桂（宋代）

尚书当年，蓬矢桑弧，初度佳期。是词林老虎，文场威凤，人中祥瑞，天下英奇。太守买臣五十岁，中书坡老五十一岁，五十二年回首非。人间事，且开眉一笑，醉倒金卮。

阿婆还忆年时。也曾趁鸿胪拜玉墀。念青衬荷叶，嫁衣尚在，青铜菱影，破镜犹遗。半席寒毡，一官俯首，造物还应戏小儿。问天道，看是他谁戏我，我戏他谁。
霞光亭
释智愚（宋代）

灵迹宣符岂易量，故应祥彩发天藏。真风不逐三韩去，直至如今草木香。
庆长出仲宣诗语意有及者作此寄之
释德洪（宋代）

我有忘年生，气韵亦秀拔。岂惟有诗癖，亦醉凌波袜。

平生慎许有，期期不忍发。但馀说仲宣，十常在七八。

袖中出清诗，韵字清到骨。遥知亦说我，喜气见须发。

相思一水间，楚岫出毫末。昨夜西风高，凭栏暮天阔。

识君定何时，目送孤鸿没。
止枫桥骆汝诚楼值生辰却赠
徐渭（明代）

来此游五泄，逢君三十辰。青袍云气动，绿袖雨花津。

地迥灵无尽，溪长物有神。君看苧萝女，岂是里中颦。
陈浩赴福州幕
梅尧臣（宋代）

梅残杏将坼，杨柳都未堪。
欲赠无所赠，春风吹酒酣。
远山犹带雪，野水已如蓝。
羽檄不应有，诗书自可躭。
上已日
孙永（宋代）

海内中和日，云间已上辰。
笙歌九天半，花木十洲春。
解连环 秋暮过故园见衰柳感作
江瑛（清代）

塞鸿催晚。把绿窗午睡，被它轻唤。悄步来、三径全荒，剩衰柳丝丝，对人凄黯。

织恨梭愁，绊不住、斜阳一线。听西风更紧，薄暮栖乌，早又啼遍。

年时早霜尚浅。怎近来阅世，已无青眼。记去春、绿到江南，送画舸香车，系情何限。

今古荣枯，更消得、几回歌叹。算只有、昏烟无恙，凄然梦断。
禅人写真求赞
释正觉（宋代）

曲木床稳，刺藜杖横。
揽五宗之家法，据万象之主盟。
秋半风清，霁空月明。
水云模楷兮无禅可说，丛林规矩兮不令而行。
偈五十三首 其三十二
释克勤（宋代）

云腾致雨，世界索然。日照天临，乾坤廓尔。文殊台里，万菩萨纵然显现，晴是晴，雨是雨，山是山，水是水。
古诗四首奉寄陈宗之兼简敖臞翁
陈鉴之（宋代）

雌雄乌一色，烈焰玉石分。
子桑十日雨，英概君摩云。
尘尾失羁思，襟裾兰茝芬。
是岂如蟨驉，书圃同锄芸。
送刘芸窗西行二首 其二
孙绪（明代）

当年有竹轩中酒，半榻清风一局棋。今日周溪桥下路，两行红泪几篇诗。

夜谈不尽鸡偏恶，秋色含悽鸟未知。归去西园寻旧迹，梧桐萧瑟雨声悲。
抒怀
张蠙（唐代）

几出东堂谢不才，便甘闲望故山回。

翻思未是离家久，更有人从外国来。
次韵邦伯达春寒
周紫芝（宋代）

岭外梅花使已来，江南正月未春回。顽云放日归蓬牖，残雪将寒入酒杯。

便有社风催燕到，何须羯鼓打花开。老于春事浑无意，睡起群书正作堆。
沁园春（从臾还亲）
朱元夫（宋代）

心上浮香，轩前度影，约久传梅。奈月意风情，枝南枝北，云婚雨嫁，年去年来。几望溪桥，屡肥芳信，历尽冰霜春自回。朝来报，报梢头儿女，并蒂花开。

佩环飞下妆台。喜今度佳期不用催。羡行李三千，金屏翠幄，仙姿第一，玉骨琼腮。雌蝶纷纷，雄蜂逐逐，争道工为使与媒。翁知么，有西楼过雁，暗为徘徊。
东阳郭希吕山园十咏·飞雪
陈傅良（宋代）

涓涓自空来，霏霏复不见。
安得自尤物，使我耳目乱。
秋深村况三首
李开先（明代）

近交谁复是良朋，一半山人一半僧。
落叶满阶风自扫，危楼乘兴月同登。
宝钟院
任希夷（宋代）

九江渊轮彭蠡东，江汶上下悬石钟。
洪炉大冶见奇怪，千仞硉矹云涛冲。
旁罗簨虡万石从，侧立跂行势飞动。
螭蟠蛇结增层岩，神剜鬼划森幽洞。
有如万钧陈未央，猛兽怒翅将腾骧。
岂同九耳丰山上，欲鸣犹待天雨霜。
南音函胡北清越，未许人人尽幽绝。
小声镗鞳大噌{左口右宏}，留与坡仙泛明月。
长风巨浪相吐吞，金镛自奏天然声。
非雷非霆中清浊，龙渊蛟窟惊铿鍧。
献子歌钟景无射，千载寥寥声寂寂。
此石长留天地间，海若冯夷能拊击。
古离别（杂言）
吴融（唐代）

紫鸾黄鹄虽别离，一举千里何难追。犹闻啼风与叫月，

流连断续令人悲。赋情更有深缱绻，碧甃千寻尚为浅。

蟾蜍正向清夜流，蛱蝶须教堕丝罥.莫道断丝不可续，

丹穴凤凰胶不远。莫道流水不回波，海上两潮长自返。
送人还旴江
黎扩（明代）

新凉生白苎，游子倍凄然。
客思秋砧外，乡心旅雁前。
西风千里道，斜月五更船。
亦有还家梦，随君到汝川。
恭题中宪老夫子大人爱吟草 其一
周兴岱（清代）

星散周庐夜建营，铜章花马赋从征。转输已见纡筹策，胸臆应知富甲兵。

临难独教维节义，如公真不愧科名。似闻杀贼捐躯日，水咽蛮江作怒声。
小园漫兴四首 其四
俞德邻（宋代）

华发思乡去苦迟，人民城郭总成非。九原可作吾谁与，三径就荒胡不归。

诗思寂寥无腹稿，病躯憔悴减腰围。有时梦与钟期遇，閒拂枯桐按玉徽。
次韵答人槛竹
苏辙（宋代）

猗猗元自直，落落不须扶。
密节风吹展，清阴月共铺。
丛长傲霜雪，根瘦耻泥涂。
更种愁无地，应须煎碧芦。
东阳李茂才允达以古风六章杂诗一卷见投斗酒定交留连浃夕答赠四首 其四
胡应麟（明代）

今夕复何夕，燕婉难具陈。三星烂东壁，皎月悬高旻。

朱弦从风烂，四坐回阳春。但言戒明德，努力希良辰。

千秋树大业，皓首以为邻。
奉试麦垄多秀色
汪极（唐代）

南陌生岐穗，农家乐事多。塍畦交茂绿，苗实际清和。

日布玲珑影，风翻浩荡波。来牟知帝力，含哺有衢歌。
北楼三首
宋庠（宋代）

地迥楼堪倚，天长日更劳。
何须云渺渺，況自叶骚骚。
脱兔横冈远，冥鸿避弋高。
四愁休偏咏，俱是一沾袍。
寻山家
释文珦（宋代）

路入深原三四里，林藏鸡犬十馀家。村篱疏密齐栽枳，山崦高低尽种畬。

石罅春风生野笋，洞中流水出残花。爱同樵客言幽事，不觉归途暮景斜。
好事近（张子仪席上）
管鉴（宋代）

风扫暮云空，依旧四山环碧。珍重主人重意，放梅梢春色。

靘妆重唱两无尘，莲步绣鞋窄。莫怪十分沈醉，为教人消得。
苦寒行二首 其一
郑善夫（明代）

刀兵之馀气不淑，立春一月寒犹酷。东日微微背旸谷，西风犹犹遗华屋。

吴侬号饥拜人前，吴姬受冻啼门曲，去年冬雷折地轴。
题传舍
张唐英（宋代）

先帝昭陵土未乾，又闻永厚葬衣冠。小臣有泪皆成血，忍向东风看牡丹。
蝎虎
苏轼（宋代）

跂跂有足蛇，脉脉无角龙。
为虎君勿笑，食尽虿尾虫。
静斋
罗亨信（明代）

之子存诚志独坚，幽斋端坐绝嚣喧。诗书养性忘尘虑，淡薄持嚣少俗缘。

一枕松风秋籁肃，半窗梅影月轮圆。丈夫立行期终始，会有芳名继昔贤。
见秦系离婚后出山居作
刘长卿（唐代）

岂知偕老重，垂老绝良姻。郗氏诚难负，朱家自愧贫。

绽衣留欲故，织锦罢经春。何况蘼芜绿，空山不见人。
探莲莲
韩邦靖（明代）

江南七月莲花开，江上女儿采莲来。
桃颊双垂映秋水，菱歌一莲望春台。
春台一望隔千山，征客秦关更楚关。
妾意如舟元不定，郎行似水何时还。
若耶溪，云门岛，江水何茫茫，江风何浩浩。
暮雨朝云江上楼，春兰秋蕙江边草。
远树千重属目频，归帆一片忧心捣。
一片归帆望不来，谁家箫鼓画船开。
还看柁底鸳鸯宿，又见樯头鸿雁回。
一溪还一莲，采莲采未足。
水清石磊磊，采莲意已怠。
越女长歌不肯休，吴姬辍棹犹相待。
去年侬采莲，今年莲复采。
年年江上花朵鲜，岁岁花中苦心在。
中有苦心君不知，请君但看并头枝。
可怜片片同心蕊，但作悠悠藕内丝。
官道采桑劳妾身，西湖采莲伤妾神。
云窗织罢愁长日，烟屿歌残望远人。
远人不可见，且唱采莲歌。
桂楫兰桡下极浦，青楼朱箔此山阿。
芙蓉苑外金鞍度，杨柳堤边玉骑过。
红尘驻马非无意，白露沾裳将奈何。
将奈何，采莲归，明月前溪一镜飞。
珠翠绮罗纷照耀，吴讴越吹相因依。
明年倘若莲花发，荡子关山莫更违。
和君俞岁暮偶成
韩维（宋代）

冻水迎风解，芳芽逐日新。
不惊身惭老，还喜物皆春。
发短频添雪，心虚不受尘。
鸡豚如有燕，莫忘社中人。
六祖传付偈颂 其十 六祖
黄裳（宋代）

道果天成岂可猜，圆光何处更寻台。性为妙种心为地，况有慈云作雨来。
题王寿卿烟云叠嶂图
叶颙（元代）

一百八盘山路，七十二峰晓寒。日暮烟横谷口，雨馀云宿松端。
再次前韵二首
陈造（宋代）

未说高文锦不如，谈间已胜十年书。
是中我亦潜心久，作者君今举切无。
应俗不堪尘眯自，论交政复棘如须。
独怜儿戏心犹在，更向诗筒较戚疎。
过草衣寺 其二
韩淲（宋代）

覆雨翻云转手间，阴晴都付与秋山。老年心绪偏宜醉，长日工夫只为閒。
和尧夫安乐窝中好打乖吟
任逵（宋代）

安乐先生醉便歌，庄篇徒尔说焚和。
有名有守同应少，无事无求得最多。
胜处林泉供放适，清时风月助吟哦。
能抛忧责忘劳外，不纵逍遥更待何。
菩萨蛮·平林漠漠烟如织
李白（唐代）

平林漠漠烟如织，寒山一带伤心碧。暝色入高楼，有人楼上愁。
玉阶空伫立，宿鸟归飞急。何处是归程？长亭更短亭。(更短亭 一作：连短亭)
又四首
刘克庄（宋代）

咄咄清流久灌输，帝虚馆殿待名儒。
纵□□□□□岭，未抵鸱夷泛太湖。
青史方将观晚节，黄封尚可易村沽。
书言耳重知君意，怕听朝鸡与漏壶。
【双调】新水令　春日闺思
汤舜民（元代）

一帘飞絮滚凤团，启朱扉眼花撩乱。腕消金钏松，腰瘦翠裙宽。撩步盘桓，
幽窗下画栏畔。
【驻马听】妆点幽欢，凤髓茶温白玉碗；安排佳玩，龙涎香袅紫金盘。琼花
露点滴水晶丸，荔枝浆荡漾玻璃罐。日光酣，天气暖，牡丹风吹不到芙蓉幔。
【乔牌儿】娇莺时，杜字自呼唤。故人一去音尘断，这芳菲谁顾管。
【鸿门凯歌】冷淡了联珠翡翠冠，离披了合彩鸳鸯段，零落了回文龟背锦，
空闲了通宝鸦青幔，巫山庙云壑翠Лヴ桃源洞烟火黑弥漫，望夫台景物年年在，
相思海风波日日满。眉攒，屈纤指把归期算；心酸，染霜毫将离恨纂。
【甜水令】空撇下乡幕房栊，银烛帏屏，珠帘楼观，几度月团圆。斗草无心，
待月无情，吹箫无伴，眼睁睁寡凤孤鸾。
【天香引】将一个瘦形骸青镜羞观，愁也多端，病也多端。柳影花阴，看别
人玉鸣鸾。听一篇《长恨歌》肝肠刃剜，念几句送春词骨肉锥钻。盟誓难瞒，
疼热难拚。生也同衾，死也同棺。
【随煞】多应是在谁家风月闲亭馆，陡恁的情悭义短。我ゐ惶事攒下万千般，
他风流罪攒来数十款。　送王姬往钱塘
十年无梦到京师，卧书窗坦然如是。几偿沽酒债，填不满买花资。近柳题诗，
又感起少年事。
【驻马听】槁木船容姿，对花月羞斟鹦鹉卮。浮云般神思，扭宫商强作鹧鸪
词。我吟到碧梧栖老凤凰枝，他道是雕笼锁定鸳鸯翅。急煎煎捻断吟髭，则被你
紫云娘奚落杀白衣士。
【沉醉东风】讲礼教虚心儿拜辞，说艰难满口儿嗟咨。蛾眉浅黛颦，花靥啼
红渍，向樽前留下些相思。我本是当年杜牧之，休认做苏州剌史。
【庆东原】雨歇阳关至，草生南浦时，好山一路相随侍。沉点点莺花担儿，
稳拍拍的花藤轿儿，嗑刺刺鹿顶车儿。踅过若耶溪，赶上钱塘市。
【离亭宴歇指煞】我不向风流选内求咨示，谁承望别离卷上题名字，关心为
此。慢教蜂做问花媒，不劳莺唤寻芳友，何须蝶做追香使。春残小洞房，门掩闲
构肆，不是我愁红怨紫。青楼赢的姓名留，彩云渐逐箫声去，锦鳞拟待音书至。
明牵双渐情，暗隐江淹志。多娇鉴兹，搜锦绣九回肠，扫云烟半张纸。　秋夜梦回有感
凤台无伴吕鸾箫，间别来未知音耗。鱼沉尺素稀，雁断锦笺遥。魄散魂消，
心间事对谁道。
【驻马听】林外萧条，一夜霜侵红叶老。庭前寂寥，几番风撼的碧梧雕。病
儿多偏觉被儿薄。影儿孤最怕灯儿照。睡不着，淅零零暮雨窗前哨。
【乔牌儿】业眼儿才待交，丫鬟早来报。揽衣推枕掀帘幕，共多情厮撞着。
【沉醉东风】则见他乌云髻斜簪玉翘，芙蓉额檀口似樱桃。端的是万种娇，
千般俏，更那堪兰麝香飘。今日个得见多情女艳娇，将我这受过的凄凉忘了。
【风入松】相思一担我都挑，压损沈郎腰，笋条般瘦损潘安貌。这些时茶和
饭懒待汤着，几番待要觅尤云寻取快乐，争奈被水淹蓝桥。
【甜水令】则见他款解罗衫，轻分罗帐，低垂罗幕，团弄粉香娇。半拥鸳衾，
斜倚珊枕，共谐欢乐，枕凝酥手腕儿相交。
【雁儿落】被翻红浪高，髻乌云落。强如海上方，胜似灵丹药。
【得胜令】呀，则见他粉汁透鲛绡，恰便似带雨海棠娇。雨歇阳台静，云还
楚岫遥。欲再整鸾交，间阻邯郸道。懊恨你一个妖挠，可怎生梦儿里无下梢。
【川拨棹】我这里下庭皋，雨初晴月影高。银汉迢迢，落叶萧萧。万籁静闲
庭悄悄，原来这几般儿将鸳梦搅。
【七弟兄】画帘外铁敲，纱窗外竹摇，呀，敢聒的人越难熬。寒蛩唧唧临阶
闹，疏萤点点趁风飘，宾鸿呖呖穿云叫。
【梅花酒】呀，我这里自窨约，三鼓又频敲，四更又初交。呀，咱两意又徒
劳，心儿里相念着。呀，敢梦儿里故寻着，不由人越懊恼。书房中受寂寥，我心
内自量度。
【喜江南】几番待接丝弦何处觅鸾胶，敢银瓶无计井中捞，转南柯蚁阵早迷
巢。可着我怎了，孤眠撩枕过今宵。
【离亭宴煞】西风煞是能聒噪，秋声不管离人恼，鬼病儿今番越着。不能够
共枕席，谩使传书简，空服灵丹药。近灯檠将香篆焚，叩香几把灵神告，将一个
羊儿赛了。你怎生再使我可怜他，着俺这夫妇团圆睡到晓。　秋怀
碧天风露怯青衫，客窗寒月斜灯暗。浊醪和泪饮，黄菊带愁簪。地北天南，
佳期被利名赚。
【驻马听】沈约羞惭，都道年来腰瘦减；潘安惊惨，自怜老去鬓{髟}。
鸳鸯被错配了玉清庵，凤鸾交干闪下蓝桥站。不知音休笑俺，吟肩惯压相思担。
【乔牌儿】汝阳斋曾笑谈，凤月所试评鉴。贾充宅不许儒生探，冷清清谁愿
览。
【雁儿落】误人书方知性理担，评花稿才觉文章淡。碧云笺慵将鸟篆临，紫
霜毫倦把龙香蘸。
【得胜令】凤流谜谨包含，姻缘簿煞尴尬。绿绮琴冰弦断，红叶诗御水淹。
何堪，青楼集乔科范；难甘，白头吟，冷句刂。
【滴滴金】自从他暗与香囊，痛剪青丝，平分宝鉴，直恁的绝雁贴。断鱼缄，
都做了落叶随风，断梗逐波，轻舟脱缆，急回头秋已过三。
【折桂令】将一片志诚心迤逗的人憨，悲切切似泣露寒蛩，气丝丝如做茧春
蚕。抹泪揉眵，看别人花底停骖。可不道多病身愁怀易感，犹兀自读书人饿眼偏
馋。憔翠难耽，寂寞多谙，空望想楚庙娉婷，枉祈求普救伽蓝。
【尾声】我则见跳龙门撞碎了偷香胆，权宁耐红消绿减。成就了我紫罗礻阑
犀角带虎头牌，受用你翡翠衾象牙床凤毛毯。
早春闲居
姚合（唐代）

寂寞日何为，闲居春色迟。惊风起庭雪，寒雨长檐澌。

强饮樽中酒，嘲山世外诗。此生仍且在，难与老相离。
待潮浙江口寄左与言大夫叶元亮学士兼简吴似之大著
刘一止（宋代）

今日江头雪欲作，涛怒风豪两喷薄。青鞋黄帽湖海人，独立沙喷如病鹤。

闲身不待君赐与，拟占风烟佳处着。

如何寸禄晚见招，踉蹡欲前还欲却。翩翩西湖两公子，胸次峥嵘饱丘壑。

糟床夜注喜相报，自发清吟侑觞酌。

我来一笑岂易得，十载湖山负佳约。间关百态成底事，毛发星星已非昨。

人间俯仰变今古，总似潮生与潮落。

会须乞取此身健，在眼好山俱着脚。颇闻神方能却老，肯辅衰残殊不恶。

因声更约吴太史，石鼎他年煮仙药。
玉漏迟 宣府严弁宅女乐
曹溶（明代）

莺声喧古榭。良宵坐我，通明帘下。十八女郎，须用大苏描写。

莫被柳家恶句，把腻粉、涂污春社。刚一罅，洞箫歇处，浓香来也。

肯道梦雨无情，便酿就悲欢，杂些真假。乍远屏风，欲团好花轻打。

筵外貔貅尽散，兰膏焰、尚融霜瓦。辞送者，空馀泪珠堕马。
都下赋归奉别天台金彦如惠子明沈新之马景昭
金履祥（宋代）

多士趋京我亦东，不排阊阖不南宫。
此行识得天台彦，谁道归舟载月空。
次韵台守刘仲忱
吕颐浩（唐代）

瓦桥倾盖暂徘徊，自渡江南迹屡陪。衰谢未能高隐去，依栖还傍故人来。

青蒲谏诤推公望，皂盖承宣屈大才。但恐政成公促召，异时怀抱向谁开。
颂证道歌·证道歌
释印肃（宋代）

幻化空身即法身，且无分别与缘情。
青青翠竹无非相，郁郁黄花搭地灵。
曲肱诗 其十八
白玉蟾（宋代）

不识看经不坐禅，饥来吃饭困来眠。玉皇若不开青眼，却是凡夫骨未仙。
旧岁
苏泂（宋代）

旧岁无多日，三衢有几程。
雪檐疏滴滴，泉溜响泠泠。
奔走经年债，襟怀一味清。
纪行吟放稳，归泳遣儿听。
浩气吟 其七
瞿式耜（明代）

严疆数载尽臣心，坐看神州已陆沈。天命岂同人事改，孙谋争及祖功深。

二陵风雨时来绕，历代衣冠何处寻。衰病余生刀俎寄，还欣短鬓尚萧森。
郊庙歌辞。仪坤庙乐章。寿和
徐坚（唐代）

於穆清庙，肃雍严祀。合福受釐，介以繁祉。
摸鱼儿 题周温甫烟波泛棹图
陈蕴莲（清代）

寄豪情、茫茫大地，商量遣兴何处。软红十丈徒纷扰，只合烟波同住。

心暇豫，趁一棹空濛，领略沧浪趣。漫斟绿醑。看青嶂重重，轻鸥片片，随着画桡去。

才人笔，幻出高人意绪。传来清境如许。春江匹练开怀抱，个是神仙伴侣。

尽延伫，十二万年间，几辈能容与。梦魂栩栩，想贺监当年，镜湖烟月，似向此中遇。
闲适二首 其二
陆游（宋代）

陆子居山阴，杜门辄经年。有时思出游，两屦凌风烟。

长镵斸灵苗，大瓢挹飞泉。眼长不及寸，能著万里天。

不饮颜常丹，不食腹果然。金丹亦弃置，我是地行仙。
青莲山
杨埙（宋代）

拨开瑟瑟青萝帐，寻得磷磷白石梯。
更入云霞最深处，忘机数日遂幽栖。
赠宋相士
谢枋得（宋代）

堕甑看无益，乘轩计亦疏。
忍贫吾自解，过论子姑徐。
但得耆而艾，饱观诗与书。
时乎一杯酒，此外尽从渠。
游梅坡席上杂酬
李弥逊（宋代）

得路山方尽，如归馆暂投。
春风供笑傲，一醉岂人谋。
次陈秘书韵
释慧远（宋代）

一句单提脱正偏，百川风月自陶然。
优楼不敢轻开口，合党擎拳在佛前。
赞四君诗四首 其一
常景（南北朝）

长卿有艳才，直至不群性。郁若春烟举，皎如秋月映。

游梁虽好仁，仕汉常称病。清贞非我事，穷达委天命。
上巳日有怀昔从云庵老人此日山行
释德洪（宋代）

今年上巳日，久客望江南。双林接脩水，石路入烟岚。

千峰出云接，空谷吞寒潭。苍杉郁童童，秀色动云庵。

不见庵中人，青灯耿尘龛。空馀行乐处，攀翻闻笑谈。

风光与节物，触愁味参参。临高望烟霭，衰涕落春衫。
减字木兰花
李子正（宋代）

东风吹暖。轻动枝头娇艳头。成片惊飞。不是城南画角吹。
香英飘处。定向寿阳妆阁去。莫损柔柯。今日清香远更多。
饯魏州判鹏举
邵桂子（宋代）

松下吟哦几唱酬，却携螃蟹饯监州。
稳挑书担去环碧，频寄诗筒来雪舟。
毕姓弟兄千里月，故山泉石一天秋。
葛峰隐者如相问，为道瓜侯已白头。
处冲为栖神导气之术每晓起得意成诗前后四首次其韵 其一
陈渊（宋代）

功名亦误人，自古谁能了。老大欲退藏，少壮知几少。

彤墀班已齐，宿鸟尚木杪。岂无山林心，路长天杳杳。
润州城楼
赵绍祖（清代）

参差雉堞绕雄州，岷水东来万里流。不变京江作春酒，可堪铁瓮贮深愁。

中年抱病常为客，二月看花更上楼。白鸟烟波偏浩荡，一双飞去自悠悠。
柑子
李阊权（清代）

千头初见一林青，传说繁霜下洞庭。色变金衣偏灿烂，香浮朱实倍晶荧。

才披露叶儿童喜，试嚼琼浆齿颊馨。就里何曾藏败絮，滑稽游戏不须听。
金陵杂兴二百首
苏泂（宋代）

白日桥边白字碑，康王神道定为谁。
路傍借问无人识，自滴村醪酹藓龟。
玉京谣 玉华砚
吴湖帆（清代）

玉砚生云气，一缕缠绵，转眼空花误。去此经年，茫茫多少离绪。

纵访遍、青鸟天涯，镇不料、瑶台迟暮。从今与。疏香冷月，相怜谁主。

神兮慰我归来，似旧容华，祗省他不语。休说灵犀，情天遗恨难补。

谩画中、纸帐鸳镫，怅梦里、却无凭据。香一炷。如愿返魂能否。
诗
王训（南北朝）

且奭匡世功，萧曹佐氓俗。
出真州
文天祥（宋代）

早约戎装去看城，联镳壕上叹风尘。
谁知关出西门外，憔悴世间无告人。
蓦山溪（寿熊尚友）
熊良翰（宋代）

四时美景，最好惟春昼。仙诞弥辰，况还当、中春时候。日迟风软，是处霭晴烟，桃散锦，柳摇金，交映门庭秀。

此时称寿。兰玉相先后。喜色上眉峰，且休辞、频倾芳酒。虚空看透，摆脱利名缰，云鬓绿，醉颜酡，笑挹浮丘袖。